Per-Willy Amundsen trekker seg som komitéleder
Frps Per-Willy Amundsen trekker seg som leder for justiskomiteen på Stortinget. – Helt nødvendig, sier Sylvi Listhaug. Amundsen bekreftet søndag at han trekker seg som leder for justiskomiteen på Stortinget, et verv han har hatt siden 2021.  Dette skjer etter at han kom med flere kontroversielle uttalelser på Facebook om muslimer og kvinner. Flere har kalt uttalelsene rasistiske og kvinnefiendtlige. Amundsen mener selv han ikke har gjort noe ulovlig. – Det har vært nok av politiske skandaler om aksjekjøp, habilitet, vennetjenester, pendlerboliger og reiseregning som er eller kan være straffbare handlinger, skriver han i en SMS til Aftenposten. Han legger til: – Jeg har ikke gjort noe ulovlig, men det jeg har gjort, har belastet partiet. – Gjenspeiler ikke meg som person Han sier at tingene er skrevet i beruset tilstand, og at han har hatt en språkbruk som stortingsrepresentanter bør avstå fra. – Det gjenspeiler ikke meg som person, legger han til. Amundsen la natt til fredag ut et innlegg i anledning kvinnedagen. I innlegget gikk han ut mot «radikale kvinnemennesker som ikke vet opp eller ned på en penis». Til Dagbladet forklarte han at han hadde drukket for mye whisky, og at han ikke kunne huske å ha lagt det ut. Dagen før skrev han under et innlegg om støtte til Israel at han førte en liste over islamister og ville sende dem hjem til sine hjemland. Amundsen sier at han i samråd med ledelsen i partiet har valgt å trekke seg som leder av komiteen. I et intervju med NRK lørdag svarte han ikke direkte på spørsmål om partileder Sylvi Listhaug hadde bedt ham om å trekke seg.  Han svarte heller ikke på spørsmål om han vil beklage uttalelsene sine. Listhaug: – Helt nødvendig Listhaug varslet lørdag at partiet ville sette i gang en intern prosess mot Amundsen. Til NRK søndag sier hun at partifellens handlinger i sosiale medier skapte mange reaksjoner. – Det var dessverre helt nødvendig at Per-Willy Amundsen tok ansvar og trakk seg som leder av Stortingets justiskomité. Det han gjorde skapte stor skuffelse og sterke reaksjoner i partiet. Også FpU mener det er bra at Amundsen trekker seg. De mener uttalelsene ikke står i stil med partiet. – Fra FpU er det en klar forventning om at den interne prosessen opprettholdes, sier FpU-leder Simen Velle. Saken vil fortsatt bli behandlet, bekrefter Jon Helgheim, partiets kommunikasjonssjef. Partiet har flere reaksjonsmuligheter: Høyre og SV: En klok avgjørelse Høyre mener det er klokt at Amundsen trekker seg. – Det fremstår som en klok beslutning fra Per-Willy etter det som er blitt sagt og gjort de siste dagene. Høyre legger til grunn at Fremskrittspartiet finner en ny og egnet kandidat til å lede justiskomiteen på Stortinget, sier Høyres justispolitiske talsperson Sveinung Stensland til NTB. Han får støtte fra SV. – Dette er en klok vurdering, og jeg er glad for at Amundsen nå trekker seg. Uttalelsene på Facebook, og holdningene som kom til uttrykk i dem, bør være uforenlige med å ha høye tillitsverv som leder for justiskomiteen eller justisminister, sier Andreas Sjalg Unneland. Han er SVs justispolitiske talsperson. Han spør nå hvordan Erna Solberg vil forholde seg til Amundsens holdninger. Og hvorvidt hun mener slike holdninger er forenlig med å sitte i en regjering ledet av henne. Solberg sa lørdag at Amundsens uttalelser var uakseptable. – Det er ikke holdninger man kan ha i regjering, men det er langt frem til jeg kan snakke om hvem som skal bli statsråder, svarte Solberg på spørsmål om han kan bli statsråd i en regjering med Høyre.
Frps Per-Willy Amundsen trekker seg som leder for justiskomiteen på Stortinget.  Avgjørelsen kommer etter flere kontroversielle uttalelser på Facebook om muslimer og kvinner. Partileder Sylvi Listhaug og representanter fra Høyre og SV mener avgjørelsen er nødvendig og klok.